Devotis monachis Cluniacensibus nostrisque fidelibus presentibus et futuris notum fieri volumus, quod ego Landricus, gratia Dei comes, semper obtavi monachos tranquillam vitam habere, et absque impedimento vota sua Deo persolvere die noctuque. Ideoque querelam quandam quam habet quædam nobilis femina, nominæ Adelaida, uxor Gotfredi, contra Sanctum Petrum et Cluniacense cenobium, ex terra que est sita in pago Augustudunensi, in villa quæ vulgo dicitur Fontinellulas, quam dedit frater ejus Antelmus Sancto Petro, pro salute patris et matris, fratrum et omnium parentum suorum, quam terram ego precio trium librarum redimo; et si quid predicta mulier in eadem terra rectum habere videbatur, inde accipio astipulationem. Hæc vero sepedicta mulier, cum consilio viri sui Gautfredi, dedit Sancto Petro mansum unum in pago Matisconensi, in villa quæ Mons nominatur, pro remedio animæ suæ, virique sui, ac filiorum animabus; et ut stipulatio hæc vel donatio firmior habeatur, cartam fieri rogavimus, manuque propria et manibus fidelium nostrorum, manibusque predictæ feminæ, virique sui firmare fecimus, cum stipulatione subnixa. S. Landrici, comitis, et Rainaldi ejus filii. S. Adeleidis, que hanc donationem fecit. S. Girbaldi, filii ejus. S. Gauzfredi ejus mariti. S. Rotberti filii sui. S. Walterii.